Android’dagi dastur millionlab odamlarning joylashgan o‘rnini reklamachilarga tarqatgani ma’lum bo‘ldi

Android platformasida ishlaydigan smartfonlar uchun ishlab chiqilgan “Brightest Flashlight Free” deb atalgan fonar smartfon egalarining joylashgan o‘rnini uchinchi tomon — reklama beruvchilarga tarqatgani ma’lum bo‘ldi, deb xabar bermoqda The Verge.

 Foto © Ibtimes.com
AQShning Federal savdo komissiyasi (FTC) dasturni foydalanuvchilarning “aniq joylashuvi”ni tarqatib, ularni aldashda ayblab chiqdi. FTC’ga ko‘ra, dastur koordinatalarni avtomatik ravishda tarqatadi.
Federal savdo komissiyasining Iste’molchi huquqini himoya qilish byurosi direktori Jessika Richning aytishicha, ular haqidagi ma’lumotni tarqatishga foydalanuvchilarning o‘zlari qaror qilishi kerak. Bu “yoritkich” dasturi esa ularni qaytanga zulmatda qoldirgan.
Dasturning ishlab chiqqan GoldenShores Technologies kompaniyasi FTC ilgari surgan ayblovni tan olgan va ikki o‘rtada shartnoma tuzilgan. Shartnomaga ko‘ra, dastur yaratuvchisi joylashuvlarni tarqatish ustidan nazoratni kuchaytirishi va shu paytgacha yig‘ilgan barcha ma‘lumotlarni yo‘q qilishi lozim.
Brightest Flashlight Free dasturini Google Play’dan bepul ko‘chirib olish mumkin. Shu vaqtgacha dasturni 50 milliondan ziyod odam yuklab olgan.